Krajčí, Marek, minister zdravotníctva SR (2020-11-12):
Ďakujem veľmi pekne aj za tú diskusiu, najmä za tú konštruktívnejšiu časť. Účelom tohto návrhu, ktorý sa predkladá na skrátené legislatívne konanie, je s cieľom, je cieľ ochrany zdravia obyvateľstva a predchádzanie škodám, ktoré by potom hrozili pri markantnom zhoršení epidemiologickej situácie. Ja len chcem podotknúť, že tá situácia je u nás vážna a bude a je vážna už pomaly v celej Európe, tie kapacity zdravotníctva sa postupne napĺňajú. Tá faktická poznámka, ktorá hovorila o kritickej situácii v čadčianskej nemocnici, bola veľmi správna. Sú niektoré nemocnice na Slovensku a boli niektoré nemocnice na Slovensku, ktoré naozaj už neboli schopné poskytovať zdravotnú starostlivosť občanom, ktorí boli najmä chorí na ochorenie COVID-19, a museli im pomáhať južnejšie nemocnice, nakoľko situácia epidemiologická na juhu je, je lepšia, a týmto pádom dochádzalo k transportovaniu a dokonca desiatok pacientov aj za asistencie ministerstva zdravotníctva do, do nemocníc, ktoré sú viac na juhu. Treba povedať, že čo sa týka nápadu testovania, tento nápad pochádza naozaj od pána premiéra, ale čím viac mám dát k dispozícii, tým vám môžem úplne kľudne povedať, že ten nápad bol výnimočný a postupne ten nápad budú aplikovať aj iné krajiny, pretože je to nápad, ktorý je zlomový v boji s pandémiou ochorenia COVID-19 na svete. A možno ste zachytili, že už sa testovalo v Anglicku, mesto Liverpool, budú testovať ďalších 66 lokalít. A takisto Taliansko, niektoré regióny na severe budú takýmto spôsobom testovať svojich obyvateľov. Tá krivka bude zlomená a tie výsledky budú naozaj výnimočné. A všetko kvôli tomu, lebo sa pristúpilo k testovaniu. Takže udržať si testovanie v našej krajine na vysokom štandarde, to je to, čo nám vychádza práve aj z tých poznatkov, práve preto by sme radi pokračovali v bezplatnom testovaní, ktoré by sa uskutočňovalo po celom území našej krajiny. A práve preto, aby sme odbremenili zdravotnícke zariadenia, ústavné zdravotnícke zariadenia, ktoré majú poskytovať zdravotnú starostlivosť najmä pacientom na lôžkach, sme potrebovali pomoc súkromníkov. Súkromníci vyjadrili záujem pomôcť, avšak účelom tohto návrhu zákona je práve dať kompetenciu ministerstvu zdravotníctva, ministerstvu vnútra, aby mohlo zazmluvniť týchto súkromníkov v takejto krízovej situácii, a teda krízovo rýchlo riešiť túto situáciu. Samozrejme, tá možnosť by bola aj spôsobom cez zdravotné poisťovne, ale je to extrémne náročné, dlhé, neflexibilné riešenie a takisto my, samozrejme, potrebujeme zabezpečiť túto službu pacientom spôsobom, aby tí poskytovatelia mali určitú garanciu toho, že budú mať vykryté náklady. Takže z tohto pohľadu toto bolo jediné riešenie, preto sme to museli priniesť teraz a nie minulý týždeň, nakoľko toto rozhodnutie, že sa takýmto spôsobom ďalej bude testovať obyvateľstvo, vyšlo práve z dát, veľmi čerstvých dát, ktoré ja budem aj prezentovať v piatok na tej mojej pravidelnej epidemiologickej tlačovej besede. A preto chcem poďakovať Národnej rade, že ste ochotní, teda tí, ktorí tu naozaj robíte z presvedčenia, že je to správny krok, a podporiť aj tento návrh zákona v skrátenom legislatívnom konaní. Ďakujem veľmi pekne.